A/F Smørekoppen

Akademisk Forening Smørekoppen (A/F Smørekoppen), eller bare Smørekoppen, er linjeforeningen for studenter ved studieprogram for Maskin- og Energiteknologi, tidligere Produktutvikling og produksjon, den såkalte maskinlinjen, ved NTNU i Trondheim.

Linjeforeningen ble startet i 1929 med tilhørighet i det daværende maskinstudiet. 

 Historie 

 Forgjengere 
Historien begynte i 1916 da Akademisk Foreningen Ambolten (A/F Ambolten) ble stiftet, den gang i hovedsak et forum for studenter i 1. og 2. årstrinn. At foreningen tok sikte på de to første årstrinnene var grunnet antagelsen at eldre studenter ikke kom til å fortsette videre i foreningen. For 3. og 4. årstrinn ble da foreningen Svinghjulet stiftet i 1917. A/F Ambolten trakk sitt siste sukk på 1920-tallet, med siste registrerte møte våren 1922. 

Etter A/F Amboltens stille død var det et ønske om å erstatte tomrommet med en ny forening, og resultatet ble Smørekoppen. Foreningen hadde dog en løs oppbygning lik sin forgjenger, noe som var lite tilfredsstillende, og man ønsket å få en fastere organisering av foreningen. 

 Starten på A/F Smørekoppen 
Desember 1928 ble Akademisk Forening Smørekoppen (A/F Smørekoppen) offisielt stiftet, og tok direkte over navnet fra den eldre foreningen. 8. februar 1929 markerte man oppstart med en "Innvielseskjempefyllefest", før man samme måned hadde foreningens første ordinære møte. 

I 1931 ble Svinghjulet slått sammen med A/F Smørekoppen, og foreningen fikk navnet Maskinavdelingens Forening Smørekoppen. 

I 1948 ble det vedtatt at bare studenter fra Maskin A kunne være del av foreningen. Studenter fra Maskin B (Maskinavdelingens linje B; "Skipslinjen") hadde fram til da kunnet være med i foreningen, men disse ble nå henvist til linjeforeningen Mannhullet.

I 1954 ble det vedtatt at foreningens navn skulle byttes tilbake til Akademisk Forening Smørekoppen, slik det var ved stiftelsen i 1928.

 Det Skadelige Rums Ridderskap 
I 1929 opprettet linjeforeningen sin egen ridderorden, Det Skadelige Rums Ridderskap (D.S.R.R.), med endelig organisering i 1931.

 Smørekoppens visebok 
Smørekoppens visebok har kommet ut i 15. utgaver (pr. 2003), med 1. utgave gitt ut 1941 og 15. utgave i 2003. Viseboka inneholder alt fra drikkeviser til nasjonalromantiske sanger. En del av visene er også hentet fra UKErevyen i Trondheim, deriblant «Nu klinger igjennem den gamle stad».

 Smørekoppen Engineering 
Smørekoppen Engineering er en komite i linjeforeningen som tar på seg egne ulike prosjekter. Blant disse er Troll 7, en kabriolet-versjon av det kortlevde norske bilmerket Troll, og Prosjekt Kapra, et elektrisk beltekjøretøy hvor føreren alltid sitter i vater.

 Industrivinduet 
Industrivinduet er bedriftskontakten for studenter ved Maskin - og Energiteknologi (tidligere Produktutvikling og Produksjon) ved NTNU. Organisasjonens hovedmål er å skape kontakt mellom maskinstudenter og næringslivet. Dette gjøres primært gjennom bedriftspresentasjoner. Medlemmene i Industrivinduet er frivillige studenter i linjeforeningen A/F Smørekoppen.

Industrivinduet ble opprettet ved maskinavdelingen på NTH (Norges tekniske høgskole) for å styrke relasjonen mellom maskinstudentene og industrien. Initiativet ble tatt på et allmøte 17. september 1984, hvor et arbeidsutvalg på tre personer ble etablert for å utvikle konseptet videre. Hovedmålet med Industrivinduet var å etablere og vedlikeholde en gjensidig kontakt mellom industrien og maskinstudentene, samt å sikre praksisplasser, sommerjobber, prosjektoppgaver og diplomoppgaver for studentene ved maskinavdelingen. Dette initiativet inspirerte senere opprettelsen av felles bedriftskontakter ved NTNU, som Teknologiporten, som samlet bedriftskontakt på tvers av flere studieretninger ved IVT-fakultetet.

Industrivinduet avholder bedriftspresentasjoner rundt 10 ganger i semesteret.
miniatyr
Maskin - og Energidagen er maskinstudentenes karrieredag og avholdes på starten av høstsemesteret.

 Se også 
 Linjeforeninger ved NTNU

 Referanser 

 Litteratur 



 Eksterne lenker 

 https://www.xn--smrekoppen-1cb.no/comite/industrivinduet



Kategori:Linjeforeninger ved NTNU
Smørekoppen